Permisele de ședere temporară în Republica Moldova nu vor mai fi obligatorii pentru mai multe categorii de străini din statele membre ale Uniunii Europene. Persoanele aflate în vizită de afaceri, persoanele transferate temporar de societatea lor, stagiarii absolvenţi de studii superioare, vânzătorii profesionişti, prestatorii de servicii contractuale, profesioniştii independenţi nu vor mai avea nevoie de premise de ședere, potrivit ultimelor modificări aprobate de Parlament. Acordarea facilităților va contribui la atragerea investiţiilor străine, dar şi la dezvoltarea cooperării economice şi comerciale a Republicii Moldova şi Uniunii Europene.

Astfel, vânzătorii profesionişti, prestatorii contractuali de servicii şi profesioniştii independenţi dintr-un stat-membru UE vor putea activa pe teritoriul țări fără a li se cere permis de şedere temporară. Vânzătorii profesionişti vor putea oferi servicii de negociere sau de vânzare de servicii sau de mărfuri, de încheiere a contractelor de vânzare a serviciilor sau mărfurilor în baza copiilor paşaportului naţional, a documentului ce confirmă împuternicirea, de către o persoană juridică dintr-un stat membru UE, să negocieze comercializarea de servicii sau de mărfuri, sau încheierea contractelor de vânzare a serviciilor sau mărfurilor în Moldova pentru o perioadă de 90 de zile, pe parcursul oricărei perioade de un an.

În acelaşi timp, prestatorii de servicii contractuale vor putea activa pe un termen ce nu depăşeşte șase luni într-un an, în baza copiilor paşaportului naţional, a documentului ce confirmă împuternicirea de către o persoană juridică dintr-un stat membru UE să presteze temporar anumite tipuri de servicii în interesul acesteia, a actelor de studii sau calificare şi de confirmare a experienţei profesionale de cel puţin trei ani în domeniu.

Documentul mai prevede că persoana juridică beneficiară din Republica Moldova, în termen de trei zile lucrătoare de la data intrării în ţară a cetățenilor străini din UE, va prezenta autorităţii competente pentru străini declaraţia pe propria răspundere privind scopul şi durata aflării străinului în ţară.

sursa: Bizlaw